JydskeVestkysten beklager, at man bragte et portræt skrevet af vedkommendes pressechef. Carl Redhead/Scanpix

Da bysbarnet Jan Fensholt-Hansen, der er direktør i rådgivningsvirksomheden LandboSyd, forleden fyldte 50 år, var det naturligt for JydskeVestkystens Haderslev-udgave at bringe en portrætartikel om fødselaren.

En stort opsat artikel, der fylder det meste af avisens opslag. Artiklen er bylinet ”Karsten Himmelstrup”. Hvad læserne dog ikke kunne se var, at Karsten Himmelstrup er ansat som pressechef i LandboSyd.

Den artikel burde aldrig have været bragt, erkender JydskeVestkystens journalistiske chefredaktør, Mads Sandemann.

”Det er en fejl, at vi bringer en artikel, der er skrevet af en kommunikationsmedarbejder. Og når vi så alligevel gør det, er det en yderligere fejl, at vi ikke skriver, han arbejder i LandboSyd, så det gør det endnu værre,” siger han.

Oplagt fejl

Avisen får løbende en hel del materiale tilsendt fra virksomheder og organisationer, blandt andet navnestof. Men politikken er, at alt bliver bearbejdet journalistisk, før det bliver publiceret.

Ifølge Sandemann er det kun i Haderslev-udgaven af JydskeVestkysten, at artiklen optræder. Han ved ikke præcist, hvorfor artiklen kom med i ubearbejdet form.

”Jeg kan ikke forestille mig, at vi ikke har vidst, at den kom fra en kommunikationsmedarbejder. I hvert fald er det ikke udtryk for den måde, vi vil lave journalistik på. Det er en helt oplagt fejl, og vi beklager,” siger han.

Glad for eksponering

For Karsten Himmelstrup var det ren rutine at sende et fødselsdagsportræt til avisen, da hans chef fyldte rundt.

”Jeg sender ofte de artikler, jeg laver til intern kommunikation, til aviserne. Så må de skære i den og gøre, som de vil. Det kan også bare være til inspiration. Jeg sendte også portrættet til Landbrugsavisen, hvor der kom en mindre omtale,” fortæller han.

Som pressechef er Karsten Himmelstrup glad for den gode eksponering, som artiklen førte med sig.

”Jeg tror da, LandboSyd er godt tilfreds, og at Jan Fensholt-Hansen synes, det er fint, at han kommer ud på den måde. Han er Haderslev-dreng, og mange kender ham. Det er vel derfor, avisen vælger at give ham det fokus. Nu har jeg også været dagbladsjournalist, og som sådan har jeg også en personlig holdning til, hvordan sådan en artikel skal bringes. Men det er dem, der redigerer, og jeg kan stå inde for artiklen,” siger Himmelstrup, der tidligere har været ansat ved Dagbladet Vestkysten.